**Carlos Santiago Pereira**, nado en Marín o 9 de setembro de 1951, é un exfutbolista galego, que xogaba na demarcación de gardameta. Despois de xogar no Pontevedra, foi traspasado ao Valencia, onde militou varios anos, gañando tres títulos, entre eles a Recopa de Europa 1979/80, na que destacou a súa actuación na final, detendo dous lanzamentos na quenda de penaltis. Xogou ademais no Alavés, no Racing de Santander, no Atlético de Madrid, no Celta de Vigo, no Arenteiro e no Gran Peña.

É tío do tamén porteiro Agustín, que militou durante case toda a súa carreira no Real Madrid.

Traxectoria
-----------

Comezou a xogar ao fútbol no Rápido de Pereiró, club modesto de Castrelos, de onde pasou á canteira do Pontevedra CF. Militando no equipo xuvenil do club foi convocado por Chao para xogar coa selección galega xuvenil.

Na tempada 1970/71 comezou a xogar co filial do Pontevedra, o Atlético Pontevedrés, adestrado por Martín-Esperanza, e na campaña seguinte debutou co primeiro equipo na Segunda División, nun encontro fronte ao Racing de Santander en Pasarón. Durante esa tempada compaxinou o filial co primeiro equipo, no que a titularidade alternaba entre Illumbe e Ardao, e na 1972/73 subiu ao primeiro equipo adestrado por Caeiro, facéndose coa titularidade por diante de Ardao e Amador, e disputando un total de 25 encontros. O equipo acabou descendendo a Terceira División, categoría na que Pereira continuou ocupando a portería unha tempada máis.

No ano 1974 foi traspasado ao Valencia CF por preto de 6 millóns de pesetas e o compromiso do club valenciano de xogar o Trofeo Luis Otero. Debutou na Primeira División da man do adestrador iugoslavo Milovan Ćirić na cuarta xornada da tempada 1974/75, ante o FC Barcelona no Camp Nou. Tardou só tres minutos en recibir un gol, obra de Cruyff, nun partido que o Valencia perdeu 5-2. Foi o seu único encontro da tempada, mentres que na seguinte xogou cedido no Deportivo Alavés en Segunda División.

Ao rematar a cesión volveu a Valencia, onde xogou os seguintes cinco anos, alternando a portería con Balaguer e Manzanedo primeiro, e con Sempere despois. Co equipo *che* gañou a Copa do Rei 1978/79 e debutou esa mesma tempada en competición europea, nun partido da Copa da UEFA contra o Argeș Pitești. Un dos mellores recordos que deixou en Valencia foi o encontro da final da Recopa de Europa 1979/80 contra o Arsenal FC, no que mantivo a cero a portería durante 120 minutos e detivo dous lanzamentos da quenda de penaltis que valeron o título para o equipo de Alfredo Di Stéfano, converténdose Pereira no heroe da final.

Na seguinte tempada disputou a Supercopa de Europa contra o Nottingham Forest, da que o Valencia tamén se proclamou campión.Mediada a tempada 1981/82 e sen contar con minutos no equipo de Pasieguito, saíu cedido seis meses ao Racing de Santander, onde foi titular ata o fin da campaña. 

En agosto de 1982 fichou polo Atlético de Madrid onde xogaría as seguintes tres tempadas. No equipo adestrado por Luis Aragonés tivo a competencia de Mejías, pero aínda así disputou un total de 58 partidos oficiais, conquistando a súa segunda Copa do Rei na tempada 1984/85.

En setembro de 1985 foi cedido ao Celta de Vigo a cambio da metade da ficha do xogador, que ascendía a 7 500 000 pesetas. Alternou na portería con Maté e Chuco nunha campaña na que o Celta descendeu á Segunda División. Tras consumarse a perda de categoría non houbo acordo entre Celta e Atlético, polo que o xogador deixou Vigo tras disputar 15 encontros e encaixar 35 goles.

Na tempada 1987/88 asinou co Arenteiro, que da man de Agapito Viñas acababa de ascender por primeira vez na súa historia á Segunda División B. Coincidiu no equipo con xogadores como Sobrino, Sequeiros ou Quecho, e disputou 21 partidos, pero deixou o club do Carballiño en febreiro de 1988 debido á súa mala relación co presidente José Pérez. Para a seguinte tempada fichou co Gran Peña, equipo xa desligado do Celta de Vigo e co que xogou na Terceira División antes da súa retirada.

O seu sobriño Agustín seguiu os seus pasos como porteiro e militou durante unha década no Real Madrid.

Palmarés
--------

**Valencia**

* **Copa do Rei (1):** 1978/79.
* **Recopa de Europa (1):** 1979/80.
* **Supercopa de Europa (1):** 1980/81.

**Atlético de Madrid**

* **Copa do Rei (1):** 1984/85.

Notas
-----

1. ↑  "El Valencia sigue fortaleciéndose". *El Pueblo Gallego* (en castelán) (19936). 16 de xaneiro de 1977. p. 17. Consultado o 4 de decembro de 2021.
2. ↑  "La selección gallega de juveniles se enfrentará el jueves al Pontevedra". *El Pueblo Gallego* (en castelán). 28 de xaneiro de 1970. p. 12. Consultado o 4 de decembro de 2021.
3. ↑  "Atlético Pontevedres, 2; Choco, 3". *El Pueblo Gallego* (en castelán). 10 de novembro de 1970. p. 15. Consultado o 4 de decembro de 2021.
4. ↑  "Pereira, traspasado al Valencia". *El Pueblo Gallego* (en castelán) (18425). 30 de maio de 1974. p. 15. Consultado o 5 de decembro de 2021.
5. ↑  "Barcelona, 5 - Valencia, 2". *El Pueblo Gallego* (en castelán) (18537). 8 de outubro de 1974. p. 16. Consultado o 5 de decembro de 2021.
6. ↑  "Tal día como hoy en 1980… el Valencia CF conquistaba la Recopa de Europa" (en castelán). 14 de maio de 2020. Consultado o 5 de decembro de 2021.
7. ↑  "La Recopa de 1980, entre penaltis y agresiones" (en castelán). 13 de maio de 2020. Consultado o 5 de decembro de 2021.
8. ↑  "Supercopa 1980: El Valencia hace historia". *UEFA* (en castelán). Consultado o 5 de decembro de 2021.
9. 1 2  Martínez Roig, Alex (27 de agosto de 1982). "Pereira: "Fichando por el Atlético pierdo dinero, pero gano en ilusión"". *El País* (en castelán). Consultado o 5 de decembro de 2021.
10. ↑  "Pereira nuevo portero". *La Voz de Galicia* (en castelán). 27 de setembro de 1985. p. 40.
11. ↑  "El Arenteiro quiere hacer una buena campaña en Segunda «B»". *La Voz de Galicia* (en castelán). 9 de xullo de 1987. p. 39.
12. ↑  "El guardameta Pereira, que deja el Arenteiro, ya no jugará esta tarde frente al Pontevedra". *La Voz de Galicia* (en castelán). 7 de febreiro de 1988. p. 45.
13. ↑  "El Gran Peña con nuevo rumbo". *La Voz de Galicia* (en castelán). 3 de agosto de 1988. p. 33.

Véxase tamén
------------

### Ligazóns externas

* Biografía en yojugueenelcelta.com *(en castelán)*.
* Datos do xogador en BDFutbol *(en castelán)*.

|  |  |
| --- | --- |
| Control de autoridades | 
* Wd: Q20534074
* BDFutbol: 3336
* Transfermarkt: 310580

 |